初秋玩月
作者：楊萬里
朝代：宋

paragraphs: 月華只是尋常月，如何入秋頓清絕。
潑在中庭滿地冰，飛上寒窗一堂雪。
今宵無雨風亦無，涼氣却如風雨餘。
九州四海幾人看，作意獨來尋老夫。
仙人餐霞嚥朝日，老夫不願受此術。
不如掇月入杯中，酒浪月波供一吸。
老夫病肺怯清秋，對酒不飲月莫愁。
老夫未眠月未落，相伴且到三更頭。